کراچۍ: هوټل کې د اُور لګېدو له امله ۱۱ کسان مړه شوي
د کراچۍ ښار په شاهراه فېصل سړک باندې د صدر په علاقه کې یو شخصي هوټل (ریجنټ پلازه) کې د اُور لګېدو پېښه کې ۱۱ کسان وژل شوي او۴۵ کسان ژوبل شوي دي.
کراچۍ — د ښار د جنوبي ضلعې د پولیس چارواکو ویلي اُور د شپې لګېدلی او د هوټل چارواکو ویلي په باورچي خانه کې لګېدلي اُور او لُوګی په نور هوټل کې خور شوی دی. پولیس پېښه کې د ۱۱ کسانو د وزنې پخلی کړی دی. د ښار د جناح روغتون مشرې ډاکټرې سیمې جمالي هم پېښه کې د ۱۱ کسانو د وژنې پخلی کړی او ویلي يې په مړه شوؤ کې څلور ښځې او اووه سړي شامل دي په سړو کې د درېو کسانو پېژندګلو شوې چې ډاکټران دي. د سیمې جمالي په وینا روغتون ته د اُور د پېښې نه اغېزمن نزدې ۷۰ تنه راوړل شوي چې ځينې پکې بهر ملکیان هم شامل دي. ډاکټرې ویلي زیات خلک د لُوګي او ساه بندېدو نه اغېزمند شوي دي. ریجنټ پلازه نومې هوټل د جناح روغتون سره نزدې موقعیت لري. د چارواکو په وینا هوټل کې اُور مړ کړی شوی او ټول خلک ترې ویستل شوی دی. د کراچۍ ښاروال وسیم اختر د شپې هوټل ته ورغلی او ویلي يې د هوټل نه حادثې په وخت د وتلو لار نه وه ځکه پکې خلک ګېر پاتې شوي دي. راپورونه وايي نزدې په ۴۰۰ کمرو مشتمل هوټل کې خواؤشا ۳۰۰ کسان موجود وو. وزیراعلی سندهـ مرادعلي شاه د پېښې نوټس اخستی او د پلټنو امر یې کړی چې اُور څنګه لګېدلی او د انتظاماتو معلومولو هدایات يې جاري کړي دي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.